**MariaDB** on kogukonna arendatav relatsioonilise andmebaasi haldamise süsteem, mis on MySQLi hargmik ning loodud eesmärgiga jääda GNU Üldise Avaliku Litsentsi alusel levitatavaks avatud lähtekoodiga vabavaraks. Arendust juhivad MySQLi alusepanijad, keda ajendas tegutsema Sun Microsystemsi omandamine Oracle Corporationi poolt 2009. aastal.

16. jaanuaril 2008 teatas MySQL AB, et nõustus Sun Microsystemsi ostupakkumisega, ligikaudu miljard dollarit väärt tehing viidi lõpuni kuu aega hiljem, 26. veebruaril. Aasta hiljem teavitati avalikkust, et Oracle Corporation ostab Sun Microsystemsi 5,6 miljardi dollari eest. Üleminek sai teoks 2010. aasta 27. jaanuaril. MySQL AB kaasasutaja Michael Widenius arvas, et Oracle ei soovi koostööd teha avatud lähtekoodi kogukonnaga ning tulevikus muudab litsentsitingimusi, mis tõi kaasa MariaDB loomise.

MariaDB kasutajate ja arendajate huve kaitseb alates 2012. aastast MariaDB Foundation, mille tehnoloogiate juht on Widenius. Tal on tütred My ja Maria, kelle järgi on MySQL ja MariaDB nime saanud.

MySQL ja MariaDB
----------------

MariaDB järgis MySQLi versioonitähistust kuni versioonini 5.5, omades samu erisusi ning säilitades kohese vahetatavuse vastava MySQL versiooniga. MySQL versiooni 5.6 puhul tekkis olukord, kus järgmine MariaDB versioon ei sisaldanud enam kõiki MySQLi erisusi ja vastupidi ning sama nime kasutamine olnuks eksitav, mille tõttu jätkati 10.0 pealt.

Iga järgneva versiooniga lisandus erinevusi, nagu JSONi talletamise viis ja suurem valik toetatud andmebaasimootoreid, mis muutsid teisele süsteemile üleminemise aina keerulisemaks. Alates MySQL versioonist 8.0 ei suuda MariaDB enam MySQLi serverist kordistada.

Vahetatavus| MySQL-i versioon | MariaDB versioon | Toe lõpp |
| --- | --- | --- |
| 5.1 | 5.1 | 1. veebruar 2015 |
| 5.1 | 5.2 | 10. november 2015 |
| 5.1 | 5.3 | 1. märts 2017 |
| 5.5 | 5.5 | 11. aprill 2020 |
| 5.6 | 10.0 | 31. märts 2019 |
| 5.6 | 10.1 | 17. oktoober 2020 |
| 5.7 | 10.2 | 23. mai 2022 |
| 5.7 | 10.3 | 25. mai 2023 |
| 5.7 | 10.4 | 18. juuni 2024 |
|  | 10.5 | 24. juuni 2025 |
|  | 10.6 | 6. juuli 2026 |
|  | 10.7 | 9. veebruar 2023 |
|  | 10.8 | 20. mai 2023 |
|  | 10.9 | 22. august 2023 |
|  | 10.10 | 17. november 2023 |
|  | 10.11 | 16. veebruar 2028 |
|  | 11.0 | 6. juni 2024 |
|  | 11.1 | 21. agustus 2024 |
|  | 11.2 | 21. november 2023 |
|  | 11.3 |  |

### MariaDB 10.6.0 *vs.* MySQL 8.0.25

MySQL tuleb seitsme andmebaasimootoriga: InnoDB, MyISAM, BLACKHOLE, CSV, MEMORY, ARCHIVE ja MERGE, MariaDB sisaldab lisaks veel kümmet. MariaDB erisuste nimekiri, mida MySQL ei paku, on kasvanud 37 punktini, sisaldades ajatabeleid, jadasid, nähtamatuid veerge ja dünaamilisi veerge. Ühildumatuste nimekirjas on 39 punkti, mille hulgas funktsioonid, märgistikud, räsitud paroolid, JSONid ja rollid.

MariaDB Foundation
------------------

Michael Widenius, David Axmark ja Allan Larsson teatasid 2012. aasta detsembris MariaDB Foundationi loomisest, et kaitsta kasutajate ja arendajate huve. Eesmärkidena toodi välja tehnoloogia edasiarendamine ning koostalitlusvõime loomise teiste andmebaasidega. Sihtasutus pakub koodi läbivaatust, mestimist, testimist ja välja laskmist ning infrastruktuuri projektile ja kogukonnale.

MariaDB Foundation teatas 2013. aasta aprillis, et nad nimetasid Simon Phippsi peasekretäriks ja tegevjuhiks, Rasmus Johanssoni nõukogu esimeheks ning Andrew Katzi, Michael Wideniusi ja Jeremy Zawodny nõukogu liikmeteks. Samal ajal teatas SkySQL Corporation Ab, mille moodustasid endised MySQL-i investorid ja juhtivtöötajad, ühinemisest Monty Program ABga, mille oli loonud Michael Widenius pärast Sunist lahkumist. Ettevõtete ühinemine tähendas MySQL AB võtmeliikmete taasühinemist ning koondumist MariaDB taha, samuti liitus ühinemise käigus SkySQL MariaDB Foundationiga. Widenius määrati MariaDB Foundationi tehnoloogiate juhiks.

Simon Phipps lahkus 2014. aastal, kui MariaDB kaubamärk müüdi SkySQLile ning talle sai selgeks, et uus kaubamärgi omanik ei lase sihtasutusel iseseisvalt tegutseda. SkySQL Corporation AB võttis uue nime MariaDB Corporation AB 1. oktoobril 2014, et nende roll MariaDB arendamise juures arusaadavam oleks.

Suurtoetajad ja tuntumad kasutajad
----------------------------------

MariaDB Foundationi viis kõige suuremat toetajat on Alibaba Cloud, Tencent Cloud, Microsoft, MariaDB ja ServiceNow ning märkimisväärse panuse on andnud veel Visma, DBS, IBM, Automattic, Persona ja Galera Cluster.

MariaDB Corporation teatas 2020. aasta 9. juulil tehtud 25 miljoni dollarilisest investeeringust, mis viis investeeringute kogumahu 125 miljoni dollarini.

Varem on investeeritud 27 miljonit dollarit 2017. aastal ja 20 miljonit dollarit 2013. aastal, suurimateks panustajateks vastavalt Alibaba ja Intel. 2017. aastal paigutas Euroopa Investeerimispank 25 miljonit eurot MariaDB kasvu. Google saatis 2013. aastal ühe oma inseneridest tööle MariaDB Foundationi.

Mitmed Linuxi distrod sisaldavad vaikimisi MariaDB andmabaasi haldamise süsteemi, näiteks Debian ja Fedora. MariaDB on kasutusel Deutsche Bankis, Nokias, Samsungis, Red Hatis ja paljudes teistes suurettevõtetes.

SkySQL
------

MariaDB Corporation laskis 2020. aasta 31. märtsil välja SkySQLi, mis on pilveandmebaas Google Cloud Platformil ning pakub konkurentsi MariaDB lahendustele Amazon RDSi ja Microsoft Azure'i poolt, omades paljusid eeliseid, kaasa arvatud viimase stabiilse MariaDB versiooni kasutamine.

Viited
------

1. ↑  "MariaDB 5.1.38 Release Notes". *MariaDB Knowledge Base* (inglise). Vaadatud 13.01.2022.
2. ↑  "MariaDB Repository" (inglise). GitHub. Vaadatud 11.01.2021.
3. ↑  "MariaDB Licence". *MariaDB Knowledge Base* (inglise). Vaadatud 11.01.2021.
4. ↑  Rohan Pearce. "Dead database walking: MySQL's creator on why the future belongs to MariaDB". *Computerworld* (inglise). Vaadatud 12.01.2021.
5. ↑  "Sun to Acquire MySQL". *Wayback Machine, arhiveeritud 17.01.2008* (inglise). MySQL. Originaali arhiivikoopia seisuga 17. jaanuar 2008. Vaadatud 13.01.2022.
6. ↑  "Sun Microsystems Announces Completion of MySQL Acquisition; Paves Way for Secure, Open Source Platform to Power the Network Economy". *Wayback Machine, arhiveeritud 28.02.2008* (inglise). Sun Microsystems, Inc. Originaali arhiivikoopia seisuga 28. veebruar 2008. Vaadatud 13.01.2022.
7. ↑  "Oracle to Buy Sun". *Wayback Machine, arhiveeritud 22.04.2009* (inglise). Sun Microsystems, Inc. Originaali arhiivikoopia seisuga 22. aprill 2009. Vaadatud 13.01.2022.
8. ↑  Stephen Shankland. "Oracle buys Sun, becomes hardware company". *CNET* (inglise). Vaadatud 13.01.2022.
9. ↑  Michael "Monty" Widenius. "Help saving MySQL" (inglise). Vaadatud 13.01.2022.
10. 1 2 3  Rasmus Johansson. "MariaDB Foundation to Safeguard Leading Open Source Database". *Blog* (inglise). MariaDB Foundation. Vaadatud 15.01.2021.
11. ↑  "Why is the engine called Aria?" (inglise). MariaDB. Vaadatud 13.01.2022.
12. 1 2 3 4  "MariaDB versus MySQL: Compatibility". *MariaDB Knowledge Base* (inglise). Vaadatud 12.01.2021.
13. ↑  Rasmus Johansson. "Explanation on MariaDB 10.0" (inglise). MariaDB Foundation. Originaali arhiivikoopia seisuga 18.09.2015. Vaadatud 15.01.2021.
14. ↑  "About MariaDB Foundation. Maintenance policy". *Blog* (inglise). MariaDB Foundation. Vaadatud 15.01.2021.
15. 1 2 3  "Incompatibilities and Feature Differences Between MariaDB 10.6 and MySQL 8.0". *Blog* (inglise). MariaDB Foundation. Vaadatud 13.01.2022.
16. ↑  Colin Charles. "MariaDB Foundation Takes Next Steps To Community Governance". *Blog* (inglise). MariaDB Foundation. Vaadatud 15.01.2021.
17. 1 2 3  "SkySQL merges with Monty Program to unite MariaDB developers" (inglise). The H Open. Vaadatud 15.01.2021.
18. ↑  Matt Asay. "Does MariaDB's latest move show how hard it is to make money with open source?" (inglise). TechRepublic. Vaadatud 15.01.2021.
19. ↑  "About MariaDB Server. Sponsors" (inglise). MariaDB Foundation. Vaadatud 15.01.2021.
20. ↑  "MariaDB Announces $25 Million Funding Round to Scale SkySQL Operations". *MariaDB News* (inglise). Vaadatud 15.01.2021.
21. ↑  "Google sniffs at MySQL fork MariaDB: Yum. Have an engineer". *The Register* (inglise). Vaadatud 15.01.2021.
22. ↑  "Distributions Which Include MariaDB". *MariaDB Knowledge Base* (inglise). Vaadatud 15.01.2021.
23. ↑  "MariaDB Customer Stories" (inglise). MariaDB. Vaadatud 15.01.2021.
24. ↑  Tony Baer. "MariaDB SkySQL managed cloud goes live on Google Cloud". *ZDNet* (inglise). Vaadatud 13.01.2022.